9/11 की बरसी पर लादेन ने रची थी साजिश!  
मीडिया की खबर में दावा किया गया है कि लादेन ने 09/11 की 10वीं बरसी पर अमेरिका पर हमलों की साजिश रची थी।
मीडिया की एक खबर में दावा किया गया है कि अल-कायदा के प्रमुख ओसामा बिन लादेन और उसके ऑपरेशंस प्रमुख ने 09/11 की 10वीं बरसी पर अमेरिका पर हमलों की साजिश रची थी। वॉल स्ट्रीट जर्नल ने ओसामा के घर से मिली जानकारी से जुड़े खुफिया अधिकारियों के हवाले से बताया है, ओसामा बिन लादेन और उसके ऑपरेशंस प्रमुख अतिया अबद अल-रहमान के बीच हमलावर दल में लोगों को शामिल किए जाने के बारे में बात हुई थी। रहमान ने कई बार ओसामा को कई नाम सुझाए, लेकिन ओसामा ने हर बार वे नाम खारिज कर दिए। खबर में अमेरिकी अधिकारियों के हवाले से बताया गया है कि उस समय तक साजिश पर केवल विचार-विमर्श हो रहा था।  अधिकारियों ने बताया कि ओसामा के परिसर से मिले दस्तावेजों में कई अहम तारीखों पर हमलों को लेकर काफी उत्सुकता प्रकट की गई थी, जिसके बाद अधिकारियों की चार जुलाई और 11 सितंबर को लेकर चिंता बढ़ गई थी।  अखबार के मुताबिक, लेकिन अधिकारियों ने उस समय इस बात का खुलासा नहीं किया कि इस साल 11 सितंबर को एक और हमले की साजिश रची जा रही थी। हाल की एक बैठक में सीआईए के कार्यवाहक निदेशक माइकल मोरेल ने अपने अधिकारियों से कहा कि उनकी सर्वोच्च प्राथमिकता यही होगी कि इनमें से किसी भी साजिश को अंजाम नहीं दिया जा सके। अखबार ने लिखा है कि ओसामा के परिसर से मिली कई जानकारियों के मुताबिक, ओसामा के अधीनस्थ अक्सर उसकी उपेक्षा करने लगे थे। एक अमेरिकी अधिकारी ने बताया, हमें पता चला है कि वह बहुत अलग-थलग पड़ गया था। वह वैसा ही प्रभाव जमाने के लिए संघर्ष कर रहा था, जैसा वह पहले जमाया करता था।